প্রিয়দর্শন

প্রিয়দর্শন সোমন নয়ার (জন্ম ৩০ জানুয়ারি ১৯৫৭) একজন ভারতীয় চলচ্চিত্র পরিচালক ও চিত্রনাট্যকার। তিনি মূলত মালয়ালম ও হিন্দি চলচ্চিত্রে কাজ করে থাকেন এবং তামিল ও তেলুগু-সহ ভারতীয় বিভিন্ন ভাষার নব্বইয়ের অধিক চলচ্চিত্র পরিচালনা করেছেন। তিনি তিনটি জাতীয় চলচ্চিত্র পুরস্কার ও একাধিক কেরল রাজ্য চলচ্চিত্র পুরস্কার অর্জন করেছেন। শিল্পকলায় অবদানের জন্য ভারত সরকার তাকে ২০১২ সালে পদ্মশ্রী সম্মাননায় ভূষিত করে।
প্রিয়দর্শন ১৯৮০-এর দশকের শুরুর দিকে মালয়ালম চলচ্চিত্র পরিচালনার মধ্য দিয়ে তার কর্মজীবন শুরু করেন। তিনি "মাজা পেইয়ুনু মাদ্দালম কট্টুন্নু" (১৯৮৬), "থালাবট্টম" (১৯৮৬), "বেল্লানাকালুডে নাডু" (১৯৮৮), "চিত্রম" (১৯৮৮), "বন্দনম" (১৯৮৯) ও "কিলুক্কম" (১৯৯১) চলচ্চিত্র নির্মাণ করেন। ১৯৯০-এর দশক জুড়ে তিনি "অভিমন্যু" (১৯৯১), "মিদুনম" (১৯৯৩), "থেনমাবিন কমবাদ" (১৯৯৪), "কালাপানি" (১৯৯৬), "চন্দ্রলেখা" (১৯৯৭) ও "মেঘম" (১৯৯৯) পরিচালনা করে সফলতা অর্জন করেন।
মালয়ালম চলচ্চিত্রের পাশাপাশি তিনি বলিউডে "গর্দিশ" (১৯৯৪) ও "বিরাসত" (১৯৯৭) চলচ্চিত্র নির্মাণ করেন, দুটি চলচ্চিত্রই সমাদৃত হয়। ২০০০-এর দশকে তিনি বলিউডে হাস্যরসাত্মক ধারার চলচ্চিত্র নির্মাণ করে খ্যাতি অর্জন করেন, তন্মধ্যে উল্লেখযোগ্য চলচ্চিত্র হল "হেরা ফেরি" (২০০০), "হাঙ্গামা" (২০০৩), "হালচাল" (২০০৪), "গরম মসালা" (২০০৫), "ভাগম ভাগ" (২০০৬), "চুপ চুপ কে" (২০০৬), "ঢোল" (২০০৭), "ভুল ভুলাইয়া" (২০০৭) ও "দে দনা দন" (২০০৯)।
প্রিয়দর্শন ১৯৫৭ সালের ৩০শে জানুয়ারি ভারতের কেরল অঙ্গরাজ্যের তিরুবনন্তপুরমে জন্মগ্রহণ করেন। ছেলেবেলায় তিনি ক্রিকেটার হতে চেয়েছিলেন, কিন্তু কোচিং ক্যাম্পে চোখে আঘাত পাওয়ার পর তিনি খেলে ছেড়ে দেন। তার পিতা কলেজের গ্রন্থাগারিক ছিলেন। তিনি বাড়িতে বসে বই পড়তেন, অধিকাংশই ছিল কমিক্স। তার কাছে অ্যাসটেরিক্স, মিকি মাউস ও স্যাড স্যাগের সংকলন রয়েছে, যেখান থেকে তিনি স্ল্যাপস্টিক হাস্যরসাত্মক চলচ্চিত্র নির্মাণের অনুপ্রেরণা লাভ করেন।
তিনি তিরুবনন্তপুরমের গভর্নমেন্ট মডেল স্কুলে পড়াশোনা করেন। পরবর্তীকালে তিনি ইউনিভার্সিটি কলেজ তিরুবনন্তপুরম থেকে দর্শনশাস্ত্রে এমএ ডিগ্রি অর্জন করেন। কলেজে থাকাকালীন তিনি কালিকট বিশ্ববিদ্যালয়ের ছোট গল্প প্রতিযোগিতায় বিজয়ী হন এবং এরপর বিভিন্ন পত্রিকায় ছোট গল্প লিখতে শুরু করেন। তিনি পরিচালক পি. বেণুর চলচ্চিত্র দ্বারা অনুপ্রাণিত হন। এই সময়ে তার বন্ধু ছিলেন মোহনলাল, এম. জি. শ্রীকুমার, সুরেশ কুমার, সনল কুমার, জগদীশ, মণিয়নপিল্লা রাজু ও ভি. অশোক কুমার। ভি. অশোক তাকে "তিরনোত্তম" (১৯৭৮) চলচ্চিত্রের চিত্রনাট্য লিখতে সহযোগিতা করতে বলেন। এই চলচ্চিত্রে একটি ছোট চরিত্রে অভিনয়ের মধ্য দিয়ে মোহনলালের চলচ্চিত্রে অভিষেক ঘটে। মোহনলাল "মঞ্জিল বিরিনজা পুক্কল"-এ খলচরিত্রে অভিনয়ের সুযোগ পান এবং প্রিয়দর্শন তার সাথে শুটিংয়ে যেতেন। সেখানে তিনি পরিচালক ফজিল ও জিজো পুন্নোসের সাথে পরিচিত হন। পাশাপাশি মোহনলালের সহযোগিতায় প্রিয়দর্শন কয়েকটি চলচ্চিত্রে সহকারী কাহিনী লেখক হিসেবে কাজ করেন এবং নিজেই কাহিনী লেখা শুরু করেন, তন্মধ্যে কয়েকটি গল্প সফলতা লাভ করে। এরপর তিনি কেরলে ফিরে আসেন।
চিত্রনাট্যকার হিসেবে প্রিয়দর্শনের প্রথম চলচ্চিত্র "পদয়োত্তম" (১৯৮২)। ১৯৮৪ সালে স্ল্যাপস্টিক হাস্যরসাত্মক চলচ্চিত্র "পুচাক্করু মুক্কুদি" দিয়ে প্রিয়দর্শনের পরিচালনায় অভিষেক ঘটে। এটি প্রযোজনা করেন তার বন্ধু সুরেশ কুমার ও সনল কুমার। মোহনলাল তখন সুপরিচিত অভিনেতা, তিনি শঙ্করের সাথে এই চলচ্চিত্রে প্রধান চরিত্রে অভিনয় করেন। চলচ্চিত্রটি সমাদৃত ও ব্যবসাসফল হয় এবং কেরলের প্রেক্ষাগৃহে ১০০ দিন চলে।
১৯৮৮ সালে তিনি মুম্বই আন্ডারওয়ার্ল্ড নিয়ে টি. দামোদরন রচিত মারপিটধর্মী চলচ্চিত্র "আর্যন" পরিচালনা করেন। চলচ্চিত্রটি ব্যবসাসফল হয় এবং প্রেক্ষাগৃহে ১৫০ দিন চলে। একই বছর তার পরিচালিত হাস্যরসাত্মক নাট্যধর্মী "চিত্রম" মুক্তি পায়। মোহনলাল অভিনীত চলচ্চিত্র প্রেক্ষাগৃহে ৩৬৬ দিন চলে, যা সে সময়ে বক্স অফিসে রেকর্ড গড়ে।
১৯৯১ সালে মোহনলাল, জগতী শ্রীকুমার ও রেবতী অভিনীত "কিলুক্কম" চলচ্চিত্রটি বক্স অফিসে সফলতা অর্জন করে, যা "চিত্রম"-এর দীর্ঘতম সময় প্রেক্ষাগৃহে চলার রেকর্ড ভেঙ্গে দেয়। পরের বছর "মুসকুরাহাট" (১৯৯২) চলচ্চিত্র দিয়ে তার বলিউডে অভিষেক ঘটে। এটি "কিলুক্কম" এর হিন্দি পুনর্নির্মাণ। প্রিয়দর্শন এই চলচ্চিত্রে শ্রেষ্ঠাংশে আমির খান ও পূজা ভাটকে বাছাই করলেও প্রযোজকের পীড়াপীড়িতে জয় মেহতা ও রেবতীকে নিয়ে চলচ্চিত্রটি নির্মাণ করেন, যা তিনি এই চলচ্চিত্রের বক্স অফিসে ব্যর্থ হওয়ার কারণ বলে মনে করেন।
১৯৯৬ সালে তিনি ভারতের স্বাধীনতা সংগ্রাম নিয়ে ঐতিহাসিক চলচ্চিত্র "কালাপানি" নির্মাণ করেন। মোহনলাল, তাবু, প্রভু ও অমরিশ পুরি অভিনীত চলচ্চিত্রটি মালয়ালম ভাষায় নির্মিত হয় এবং পরে তামিল, তেলুগু ও হিন্দি ভাষায় ডাবিং করা হয়। চলচ্চিত্রটি এর ঐতিহাসিক বর্ণনা ও চিত্রগ্রহণের জন্য প্রশংসিত হয় এবং চারটি বিভাগে জাতীয় চলচ্চিত্র পুরস্কার-সহ বেশ কিছু পুরস্কার অর্জন করে। ১৯৯৭ সালে প্রিয়দর্শনের নির্মিত মালয়ালম ভাষায় "চন্দ্রলেখা" ও হিন্দি ভাষায় "বিরাসত" চলচ্চিত্র দুটি ব্যবসাসফল হয়। "বিরাসত" চলচ্চিত্রটি ভরতনের তামিল ভাষার "থেবর মগন" (১৯৯২)-এর পুনর্নির্মাণ। এই চলচ্চিত্রের জন্য প্রিয়দর্শন শ্রেষ্ঠ পরিচালক বিভাগে ফিল্মফেয়ার পুরস্কারের মনোনয়ন লাভ করেন।
প্রিয়দর্শন ১৯৯০ সালের ১৩ই ডিসেম্বর অভিনেত্রী লিসিকে বিয়ে করেন। তাদের দুই সন্তান - কন্যা অভিনেত্রী কল্যাণী ও পুত্র সিদ্ধার্থ। ২০১৬ সালের ১লা সেপ্টেম্বর ২৬ বছরের দাম্পত্য জীবন কাটানোর পর লিসির সাথে তার বিবাহবিচ্ছেদ ঘটে।